**Tisztelt Polgármester Úr!**

**Kedves Alkotók, Kedves Közönség!**

Tisztelettel és barátsággal köszöntöm a 800 éves Sárándot, a falu minden lakóját.

*„ Azért vagyunk a világon, hogy valahol otthon legyünk benne. …”* Tamási Áron bölcs gondolatát azért idézem ide, mert egyszerűségében is örök érvényű igazságot az emberek vágyát fogalmazta meg. Azt az otthont, mely számunkra nemcsak a fizikai, hanem a szellemi létezés helye is. A most 800 éves Sáránd lakói minden korban otthont tudtak teremteni e településen, hiszen ezáltal maradhatott fenn ennyi évszázadon át. Kétkezi munkájukkal tudásukkal, összefogásukkal fejlesztették és fejlesztik ezt a szép falut.

Kedves Vendégek!

Megtisztelő, hogy én nyithatom meg a Sárándi Alkotóműhely kiállítását.

Amikor e kiállításmegnyitóra készültem, elgondolkoztam azon, hogy mennyi szépet, jót, időtállót láttam, tapasztaltam ebben a faluban és mennyi nagyszerű emberrel találkoztam, ismerkedtem meg az elmúlt években. Néhány emlékemet, benyomásomat most önökkel is megosztom.

Mindenek előtt jó volt visszaemlékezni a hajdani művészeti iskolára, melynek diákjai az Országos Ifjúsági Népi Kézműves Pályázatokon éveken át sikeresen szerepeltek. Tanáraik és igazgatójuk rendszeresen elkísérték őket és együtt örültünk velük.

Megismerhettem a falu kemencéit, melyeket Vincze László örökített meg fotókon és megnyitottam azt a kiállítást.

Aztán itt voltam a szép új tér, az emlékharang átadásánál is, ahol mindenki, akinek bármi része volt a tervezéstől a pályázati támogatás megszerzésén át a tereprendezésig, boldogan és büszkén ünnepelt együtt.

Láthattam, hogy utóbbi években az önkormányzat jóvoltából, pályázati támogatásokkal, az itteni emberek tudása és keze munkája által több új létesítménnyel gazdagodtak. Mily örömteli a kézművesház létrehozása, a faházak, a sportlétesítmény a lovarda, struccfarm, a szociális szövetkezetben termelt termékek, a közintézmények, a parkok, az utcák szépítése és sorolhatnánk. Igaz, pár napja hallottam, hogy a struccfarmot sajnos felszámolták és talán a lovarda sem működik.

Többször is kellemes órákat töltöttem a hangulatos Sárándi falunapokon, ahol jó volt találkozni az ismerősökkel.

De több nagyszerű, Sáránd értékeit gyarapító embert is megismerhettem.

Olyanokat, akik megyei, országos és nemzetközi elismerésnek örvendenek, akik folyamatosan építik a falu jó hírnevét. Gondolok itt a kézművesekre, a művészekre, több pedagógusra, építészre és más foglalkozásúra. Igazán büszke lehet rájuk a falu.

Kedves közönség!

Minden bizonnyal a sárándiak, az ő kedves vendégfogadásuk is közrejátszik abban, hogy ide szívesen eljönnek az ország neves művészei. Mert a Vincze László grafikusművész által szervezett, az önkormányzat és több helyi lakos támogatásával megvalósított SAM alkotótáborok egy példaértékű összefogás eredményei. Hogy sikeres, azt bizonyítja, hogy immár negyedik alkalommal csodálhatjuk meg az Sárándról készült, vagy a település ihlette új műveket.

Ehhez azonban kellett egy hiteles és rengeteg munkát vállaló, a településért elkötelezett, már 20 éve itt élő művész, akinek hívó szavára a legnevesebb festő és grafikusművészek eljönnek ide. Kellett a SAM Alapítvány, valamint a helyi önkormányzat és az önzetlen helyi polgárok támogatása, szeretetteljes vendéglátása.

Miért példaértékű?

Mert egy jó gondolatból közös összefogással fentartható érték születik, ami Sárándot felemeli és még jobbá, otthonosabbá, ismertebbé teszi.

Mert se közelebb, se távolabb nem tudok olyan településről, ahol esténként más- és más család hívja meg egy művésztábor résztvevőit és a többi vendéglátót otthonába vacsorára, beszélgetésre, eszmecserére.

Nem egyszer, hanem már 4 alkalommal!

Milyen nemes gesztus ez! Milyen nagylelkű mecenatúra, művészetpártolás!

Talán sokan nem is gondolják, hogy ezzel milyen sokat tesznek a falu kulturális, társadalmi életéért, a jó hírének terjesztéséért.

Tisztelt Egybegyűltek!

Ebben az évben is kiváló képzőművészek jöttek el a hívószóra Sárándra a település 800. évfordulója tiszteletére, hogy megismerkedve a sárándi tájjal, az itt élő emberekkel, értékekkel, élményeiket megjelenítsék, képpé formálják. Néhányan visszatérők, szinte már hazajönnek. Így pl. Forró Ágnes, Gonda Zoltán, László Ákos és Nuridsány Éva, mások először vettek részt, mint pl. Csorján Melitta és Ürmös Péter. De van, aki itthon van, aki a tábor művészeti vezetője, Vincze László.

A következőkben szeretném nagyon röviden bemutatni az itt kiállított képek alkotóit:

**Csorján Melitta** nívódíjas festőművész

Az érmelléki gyökerű festőművész, három fiú édesanyja és egy igazán jó férj igazán jó felesége. Csodálatos, teremtő személyiség. Melitta 2004 óta, immár 15 éve él Debrecenben. Számos kiállításon és művésztáborban vett részt Romániában, Magyarországon és Nyugat- Európában, illetve Párizsban ösztöndíjasként. Ő maga is szervezett, szervez képzőművészeti táborokat gyerekeknek Magyarországon és Franciaországban.

2002-ben végzett Kolozsváron, ahol festőművész – vizuális nevelő képesítést szerzett. Érdekelte és dolgozott bábszínházakban, de a festészetet tekinti küldetésének, hivatásának.

Csorján Melitta először vett rész a SAM művésztáborában, de ahogy elmondta nekem, boldogan jön jövőre is, ha meghívást kap.

E kiállításon láthatjuk Melitta sajátos stílusában itt megfogalmazott 2 képét.

**Forró Ágnes** [Kolozsvár](https://hu.wikipedia.org/wiki/Kolozsv%C3%A1r)ról jött, neves keramikus, grafikusművész. Illusztrál gyermek-lapokat, fest, rajzol, raku kerámiákat készít. 2003 tavaszán egy alapítvány segítségével, elindította a művészetterápiás műhelyét gyógyítás céljából. Képein feltűnő jellegzetesség a létra, mint a művészi megoldáskeresés szimbóluma. Az itt látható képeken is felfedezhetik. Számára a költő Weöres Sándor ismert verssora a mérvadó: „… *alattad a föld, fölötted az ég, benned a létra.”*

Az előző években –biztosan sokan emlékeznek rá - igazán hangulatosak voltak a kakasos és más képei, melyeken sokkal több élénk színt használt, mint a mostaniakon. Talán mert most nem találkozhatott a struccokkal? Nagyon megszerette Sárándot és ezért is születnek a faluról csodálatos képei. Ezalkalommal képét tekinthetik meg a kiállításon.

**Gonda Zoltán**

Holló László és Nívó díjas**,** sokoldalú, igen termékeny debreceni művész. Ő is a kezdetektől részt vesz a SAM művészeti táborban. 1965-től egyéni és csoportos kiállításokon mutatja be műveit és mintegy két évtizeden keresztül csak a grafikát művelte. Számtalan hazai folyóiratban, napilapban jelentek meg alkotásai. Aztán családi okok miatt hétévnyi hallgatás következett, majd újra ecsetet vett kezébe, és ezzel párhuzamosan a grafikában is a megújulást kereste. Azóta debreceni művészként sok elismerést szerzett hazai és külföldi kiállításokon, nemzetközi művésztelepeken.

*"Hiszem, hogy aki új világot szeretne teremteni a saját eszközeivel, hasznára lehet embertársainak"-* vélekedik saját művészetéről, céljairól Gonda Zoltán. Képein az erőteljes vonalvezetés, a bátor, merész színhasználat, álomszerű mégis valóságérzetet keltő formák, sorakoznak egymás után. Ezt láthatják itt bemutatott 3 képén is.

Eddigi életművét foglalja össze egy gyönyörű kiadványban, melynek címe: *Életem mezsgyéjén*. Ezt a kiadványt ajánlom szíves figyelmükbe.

**László Ákos**

László Ákos Csokonai - és Holló László, valamint Pro-urbe –díjas grafikusművész. Rendkívül nagy irodalmi és művészeti műveltségű, gondolkodó képzőművész. Grafika szakot végzett a kolozsvári Képzőművészeti Főiskolán. Magyarországra 1982-ben települt át. Debrecenben él, ahol mindenki ismeri és szereti. Sajátos sokszorosító technikája a linotípia. Több művésztelep munkájában részt vett már és számos hazai és külföldi kiállításon láthatták és díjazták egyedi grafikáit. Sajátos művészi világában jellemzőek az utcarészletek, az épületek, a lovak, az aktok, a női test. Művei az ember fájdalmáról, megrendültségéről, a reményről, szenvedésről, hiányérzetről tudósítanak. It most két grafikáját tekinthetik meg. Sárándra már szinte hazajár. Ő is a kezdetektől résztvevője a művészeti tábornak. Csakúgy, mint

**Nuridsány Éva,** a csíkszeredai származású, évtizedek óta Debrecenben élő, Holló László-díjas képzőművész, tanár. Különböző technikákkal dolgozik, a 80-as évek végétől vegyes technikában, a kilencvenes évektől tűzzománcban is. Kedvelt kifejezési eszköze az akvarell. Nuridsány Éva festményei, tűzzománcai nem konkrét világot ábrázolnak. De ha felismerhető módon megjelenik egy-egy figura, az a valóságnak az alkotó képzeletén átszűrt képe. Szimbolikus értelmű, önmagán túlmutató jelentése van. Munkáiból mindenki elképzelésének és életérzésének megfelelő, de mindenképpen pozitív művészi üzenetet olvashat ki.

Az itt festett képein egyfelől Sáránd közelmúltbeli nevezetességét, a struccot, annak a falut őrző tekintetét jelenítette meg. Másfelől láthatunk épületbelsőt és sugárzó utcarészletet.

**Ürmös Péter** grafikusművész, tanár. Budapesten él.

1956-ban született Pápán. Sorsát befolyásoló élményforrást jelentettek számára a művész nagyapa képei. Követte a hagyományt, rajztanár lett ő is: a pécsi tanárképzőn diplomázott. Újabb oklevelét a műszaki egyetemen szerezte színdinamika és építészeti formatervezésből. A litográfiával Salzburgban ismerkedett meg alaposabban. Ösztöndíjasként a nagyapa nyomába lépett, Itáliában járt tanulmányutakon.

A sokszorosító grafika számos ágában dolgozik. Művészeti írásai kisgrafikai és színdinamikai kiadványokban jelentek meg. E kiállításon 2 alkotását tekinthetik meg.

**Vincze László**

Holló László díjas képzőművész, aki tanulmányait Marosvásárhelyen végezte. 1998-ban települt át Erdélyből és azóta jelentős mértékben gazdagította a régió és az ország képzőművészeti életét.

Művészi munkássága igen sokrétű. Nagyméretű, szabad grafikái mellett kiemelkedő művelője az exlibriseknek és a versillusztrációknak. De készít festményeket, pasztell képeket, metszeteket, kollázst és szobrokat is. Országosan elismert könyvművészeti tevékenysége. Termékenységét, alkotókedvét mutatja, hogy több mint 300 könyvborítót, és mintegy 500 exlibrist tervezett és hozott létre.

Eddig 10 városi, megyei, országos és nemzetközi képzőművészeti díjat kapott, többségben grafikai alkotásaiért. 11 országban közel 100 egyéni és csoportos kiállításon mutatták be műveit.

Alkotó munkája mellett a művészeti közéletben is kiveszi a részét. Több szakmai közösség tagja és 2016-tól az általa létrehozott SAM Alkotótábor művészeti vezetője, valamint a 2017-ben megszervezett SAM Alapítvány elnöke.

Nemzetközi rangját jelzi, hogy a magyar grafikusművészek közül csupán ő és egy másik alkotó bemutatása szerepel *A metszők világa* című angol nyelvű kiadványban, ami a világ XXI. századi fametsző művészeit mutatja be.

De ő festette meg pár évvel ezelőtt Bálványosfürdő kápolnájának ökomenikus oltárképét is. Vincze László egy szerény, puritán, tiszta gondolkodású, nagyformátumú művész, aki alkotótevékenységével, kiemelkedő grafikai tevékenységével rászolgált az emberek tiszteletére és megbecsülésére.

A mostani kiállításon egy grafikát láthatunk tőle *Sárándi asszony címmel* és megmintázta, formába öntésre előkészítette Sáránd címerét a 800. évforduló alkalmából.

Tisztelt Közönség!

Sáránd, a sárándi emberek, a SAM Alapítvány 2018-ban, a település fennállása 800. évfordulója tiszteletére 14 új művészeti alkotás létrejöttét segítették, melyeket az ország neves festői, grafikusai alkottak meg.

Ezek a művek az előző három év termésével, az összesen több, mint 60 képpel együtt egy, a SAM Alapítvány által kialakítandó képzőművészeti gyűjtemény alapját képezik. Bízom benne, hogy sikerül megfelelő helyi galériát kialakítani, ezeknek a kincseknek a folyamatos bemutatására, ami idegenforgalmi szempontból is nagyon fontos lehet a falu számára.

Jószívvel ajánlom megtekintésre e kiállítás képeit. Kérem, lehetőségükhöz mérten, támogassák továbbra is ezt a nagyszerű ügyet, ezt a helyi és országos értéket. Szeresség továbbra is a művészetet és a művészeket! Ők is szeretik Sárándot, a sárándiakat.

Sáránd, 2019. augusztus 17.

Dr. Tar Károlyné

kurátor